<classify> MAMLAKA ya Mapato Tanzania TRA imesema ucheleweshwaji wa kutoa leseni za udereva nchini utaisha ndani ya miezi miwili ijayo kuanzia sasa baada ya mtambo wa kuchapa leseni hizo kuanza kufanya kazi usiku na mchana ili kuhakikisha mrundikano wa maombi ya leseni hizo unafanyiwa kazi.Mkurugenzi wa Huduma na Elimu kwa Mlipakodi wa TRA, Richard Kayombo alisema jana jijini Dar es Salaam ni kweli kumekuwa na ucheleweshaji wa kupewa leseni kwa madereva walioomba leseni hizo ambao awali ulitokana na kubadilishwa mfumo wa uchapaji sambamba na kumbadilisha mkandarasi.Alisema kwa sasa mashine ya uchapaji inachapa leseni usiku na mchana kutokana na wingi wa maombi.Ni kweli awali tulikuwa tunabadilisha mfumo na mkandarasi ambapo wataalaam walishafika nchini na kufanyia marekebisho ya mfumo huo. Ikumbukwe maombi ya leseni yalikuwa yakiendelea kupokelewa na yalirundikana. Sasa mtambo unachapa leseni kwa kuzingatia maombi yalivyowasilishwa, alisema.Alisema baada ya leseni kukamilika kulingana na mwezi aliotuma maombi, dereva hupigiwa simu kufuata leseni yake na kuwataka ambao hawajapata kusubiri kwani utoaji unafuata muda mwombaji alivyoomba.Mtu aliomba leseni Julai, mwaka huu na mwingine Septemba mwaka huu. Mtambo wetu unaanza kuchapa kwa yule wa Julai na wa Septemba atafikiwa na atataarifiwa. Tuwe na subira, hatupendi usumbufu huu unaowapata madereva. Ndani ya miezi miwili tatizo hili litaisha, alisema Kayombo.Agosti mwaka huu, Kayombo alikiri uchelewashaji leseni uliotokana na TRA kubadilisha mkandarasi wa kutengeneza leseni hizo. Kayombo alisema wamempata mkandarasi mpya. Alisema wakandarasi wameshafika na wanaendelea kukamilisha kazi hiyo ndani ya siku chache.  <topic>: KITAIFA 